ህዝበ ሙስሊሙ የተቸገሩትን በመርዳት፣ እርስ በእርስ በመደጋገፍና በአብሮነት በዓሉን እንዲያከብር ጥሪ ቀረበ
አዲስ አበባ፦ የክልል ርእሳነ መስተዳድሮች 1 ሺህ 441ኛው የኢድ አል አደሀ (አረፋ) በዓልን ምክንያት በማድረግ ህዝበ ሙስሊሙ የተቸገሩትን በመርዳት፣ እርስ በእርስ በመደጋገፍና በአብሮነት በዓሉን እንዲያከበር ጥሪ አቀረቡ። ለእምነት ተከታዮቹ የእንኳን አደረሳችሁ መልዕክት አስተላለፉ።የአማራ ክልል ርዕሰ
መስተዳድር አቶ ተመስገን
ጥሩነህ ባስተላለፉት የእንኳን
አደረሳችሁ መልዕከት፥ “የዘንድሮው የኢድ አል አደሀ በዓል በምናከብርበት ወቅት በአንድ በኩል የገጠሙንን ውስብስብ ችግሮች በጋራ ተሻግረን በክልላችን አንፃራዊ ሰላም እና መረጋጋት የሰፈነበት፤ ኢኮኖሚያዊ መነቃቃት የጀመረበት እና አንድነታችን የተጠናከረበት እንዲሁም የታላቁ የህዳሴ ግድባችን የመጀመሪያውን ዙር የውሃ ሙሌት በማሳካት የግድቡን እውን መሆን ትልቅ ተስፋ ያገኘንበት ወቅት ነው” ብለዋል።“ህዝበ ሙስሊሙ ደግሞ ላመጣነው አበረታች ለውጥ ትልቅ እገዛ እንዳደረገ ሁሉ ያሉብንን ስጋቶችም በቁርጠኝነት ለመከላከል ሁሌም ከጎናችን እንደሚቆም ያለኝ እምነት የፀና ነው” ሲሉም ገልጸዋል።የኢድ አል አረፋ በዓል ማእድ በማካፈል የሚከበር በዓል በመሆኑን የገለጹት አቶ ተመስገን፥ “በዓሉን ስታከበሩ በሀገራችን ድጋፍ የሚሹ የማኅበረሰብ ክፍሎችን በማስታወስ እና በመደገፍ እንደሚሆን አምናለሁ” ብለዋል።የደቡብ ክልል ምክትል ርዕሰ መስተዳድር አቶ ርስቱ ይርዳው በበኩላቸው ፣ የዘንድሮውን የአረፋ በዓል በተለመደው መንገድ እንዳናከብር የኮሮና ቫይረስ ባስከተለው ጫና ምክንያት አካላዊ ርቀትን መጠበቅ ግድ እንዲል ምክንያት ሆኗል ብለዋል።እናም የበዓሉ ዋና ዓላማም መደጋገፍና መተሳሰብ እንደመሆኑ መጠን ህዝበ ሙስሊሙ በዓሉን ሲያከብር እንደ ከዚህ ቀደሙ በጋራ አብሮ በመብላትና በመጠጣት ሳይሆን አካላዊ ርቀቱን ጠብቆ በያለበት ሆኖ እንዲያከብርም ጥሪ አቅርበዋል፡፡የቤኒሻንጉል ጉሙዝ ክልል
ርዕሰ መስተዳድር አቶ
አሻድሊ ሀሰንም በተመሳሳይ
ባስተላለፉት መልዕክታቸው፥ ህዝበ ሙስሊሙ 1441ኛውን የዒድ አል -አድሃ (አረፋ) በዓልን ሲያከበር የተቸገሩትን በመርዳት እርስ በእርስ በመደጋገፍና በአብሮነት እና ራሱን ከኮሮና ቫይረስ በመጠበቅ መሆን እንዳለበት አሳስበዋል።የዘንድሮውን የኢድ- አል አድሃ (አረፋ) በዓል ስናከበር ታላላቅ ስኬቶችና ተግዳሮቶች እንደነበሩ በመግለጽ ከስኬቶቹ ውስጥም የታላቁ ህዳሴ ግድብ የውሃ ሙሌት መያዙ አንዱና ዋነኛው ነው ብለዋል፡፡የኢድ አል አድሃ በዓልን ስናከበር ራሳችንና ቤተሰቦቻችንን ከኮሮና ቫይረስ እየተከላከልንና መንግሥት ካወጣው ከአስቸካይ ጊዜ አዋጅና የጤና ሚኒስቴር ባስቀመጣቸው የጤና መመሪያዎችን ተግባራዊ በማድረግ እንዳለበትም ገልጸዋል፡፡ከኢድ ሶላትና በዓሉን ተንተርሶ በሚከናወኑ የግብይት ስርዓቶች ጋር ተያይዞ የዜጎችን ህይወት አደጋ ላይ በማይጥል መልኩ የበዓሉ ስነ ሰርዓት መፈጸም እንዳለበትም አሳስበዋል።የሐረሪ ክልለ ርዕሰ መስተዳድር አቶ ኦርዲን በድሪም በዓሉን አስመልክተው ባስተላለፉት ሙስሊሙ ማህበረሰብ በዓሉን ሲያከበር ራሱን ከኮሮና ቫይረስ በመጠበቅ ማክበር እንዳለበት ጥር አቅርበዋል።ህዝበ ሙስሊሙ የኢድ አል አድሃ አረፋ በዓልን ሲያከብር የተቸገሩትን በመርዳት እርስ በእርስ በመደጋገፍና በአብሮነት በዓሉን ማክበር እንደሚገባ ገልጸዋል።ለመላው የእስልምና እምነት ተከታዮችም በዓሉ የሰላም፤ የአንድነትና የጋራ በዓል እንዲሆን ርእሳነ መስተዳድሮቹ መልዕክታቸውን አስተላልፈዋል።አዲስ ዘመን ሐምሌ 24/2012በጋዜጣው ሪፖርተር